เศร้า! อดีตหน่วยซีลพลีชีพขณะปฏิบัติหน้าที่ช่วย 13 หมูป่าฯ ถ้ำหลวง
อดีตหน่วยซีลเสียชีวิต 1 นาย ขณะปฏิบัติหน้าที่ช่วย 13 หมูป่าฯ ถ้ำหลวง 
6 ก.ค. 2561

สืบเนื่องจากกรณีที่ เฟซบุ๊ก Wassana Nanuam ของ วาสนา นาน่วม นักข่าวสายทหาร ได้โพสต์ข้อความรายงานข่าวว่า ถึงกรณีที่มีนักทำลายใต้น้ำจู่โจม หรือ หน่วยซีลเสียชีวิต 1 ราย โดยเป็นการเสียชีวิตขณะทำหน้าที่ลำเลียงขวดอากาศในถ้ำหลวง โดยระบุข้อความว่า
เศร้าอีก!! “จ่าเอก” หน่วยซีล ทัพเรือ สละชีพ กลางถ้ำหลวง ดำน้ำนาน หมดสติ ก่อนเสียชีวิต ลำเลียงขวดอากาศ จากโถง 3 ไป สามแยก
ทั้งนี้ ข้อความดังกล่าวถูกส่งต่อกันอย่างแพร่หลายทางโซเชียลเน็ตเวิร์ค
ล่าสุด ในวันนี้ (6 กรกฏาคม 2561) เมื่อเวลา 09.30 น. ที่ผ่านมา ผบ.หน่วยซีล ได้แถลงยืนยันข่าวดังกล่าวแล้ว พร้อมกับมีการระบุว่า ในหลวง รัชกาลที่ 10 ทรงรับศพไว้ในพระบรมราชานุเคราะห์ ให้จัดงานศพอย่างสมเกียรติ ให้สมกับความเสียสละที่ได้ทำในครั้งนี้
ทั้งนี้ จ.อ.สมาน กุนัน หรือ จ่าเอก อายุ 38 ปี เป็นนักทำลายใต้น้ำจู่โจมนอกราชการ โดยจบหลักสูตรนักทำลายใต้น้ำจู่โจม หรือ หน่วยซีล รุ่นที่ 30 ปัจจุบันเป็นเจ้าหน้าที่ตระเวนระงับเหตุฝ่ายรักษาความปลอดภัย (รปภ.) ท่าอากาศยานสุวรรณภูมิ บริษัท ท่าอากาศยานไทย จำกัด (มหาชน) หรือ  AOT
โดย จ่าเอก รับภารกิจวันที่ 5 กรกฎาคม 2561 ให้ลำเลียงขวดอากาศ จากโถง 3 ไปยังจุดต่าง ๆ บริเวณสามแยก ซึ่งเริ่มดำน้ำเมื่อเวลา 20.37 น. เมื่อเสร็จภารกิจ ขณะดำน้ำกลับได้หมดสติในน้ำ คู่ดำน้ำได้ทำการปฐมพยาบาล (CPR) แต่ไม่ได้สติ จึงนำกลับมายังโถงสามเพื่อปฐมพยาบาลอีกครั้ง แต่ จ.อ. สมาน ก็ไม่ได้สติและเสียชีวิตลงเวลาประมาณ 01.00 น. จึงได้นำพาร่างออกมาถึงหน้าถ้ำและส่งไปยัง รพ.ค่ายพญาเม็งรายมหาราช
